DA Den Europæiske Unions Tidende CE 78/293

(2004/C 78 E/0294)

SKRIFTLIG FORESPØRGSEL E-3498/03

af José Ribeiro e Castro (UEN) til Kommissionen

(24. november 2003)

Om: Iran — Atomprogram

I sin rapport af 10. november 2003 anfører Det Internationale Atomenergiagentur (IAEA), at den iranske regering har accepteret en tillægsprotokol, hvormed agenturet har fået tilladelse til at foretage yderligere inspektioner, og at det har besluttet at indstille sine aktiviteter vedrørende berigning og oparbejdning af uran.

I IAEA-rapporten anføres det i den forbindelse, at det iranske styre i flere år har hemmeligholdt sine forskningsprogrammer og udnyttet alle midler til at få udviklet atomvåben, navnlig gennem berigning af uran ved centrifugering eller laser og spaltning af plutonium, hvortil det fik hjælp fra fire ikke-identificerede lande.

Kommissionens bedes på den baggrund besvare følgende spørgsmål:

— Mener den, at Iran opfylder sine forpligtelser i henhold til ikke-spredningstraktaten, som det har tiltrådt?

— Hvordan forholder den sig til de oplysninger, det iranske styre har givet IAEA? Mener den, at de kontrolforanstaltninger, der er opnået enighed om mellem IAEA og Iran, er tilstrækkelige?

— Anser den det for nødvendigt at få flere og bedre oplysninger? Råder den over yderligere oplysninger om atomaktiviteter på iransk territorium? Ved den, hvilke lande der har samarbejdet med Iran om atomprogrammer, og vil den tage affære over for disse lande?

Svar afgivet på Kommissionens vegne af Christopher Patten

(20. januar 2004)

Drøftelserne på bestyrelsesmødet den 26. november 2003 i Det Internationale Atomenergiagentur (IAEA) tog deres udgangspunkt i den tredje rapport fra generaldirektør El Baradei. Både rapporten og den resolution, der blev vedtaget af bestyrelsen, bekræftede et tidligere mønster præget af tilbageholdte oplysninger og uregelmæssigheder i Iran. Samtidigt blev der konstateret fremskridt med hensyn til udestående spørgsmål og den senere tids samarbejde med IAEA. Der blev set positivt på Det Forenede Kongeriges, Frankrigs og Tysklands udenrigsministres besøg og Teheran-aftalen af 21. oktober 2003, som var resultatet heraf.

Kommissionen finder, at IAEA har afdækket en række iranske fejl og overtrædelser i forhold til den nukleare ikke-spredningsaftale. Den påskønner imidlertid, at Iran synes at være kommet ind i en ny og bedre fase med hensyn til samarbejdet med agenturet.

Kommissionen har ingen grund til at tro, at de oplysninger, som blev indsamlet af generaldirektøren til brug for bestyrelsens drøftelser og den resolution, der blev resultatet heraf, ikke var fyldestgørende. Den påskønner, at Iran har opfordret IAEA til at etablere velegnede kontrolmekanismer — en proces, som Kommissionen finder meget vigtig, og som vil skulle følges på nært hold.

Kommissionen erindrer, at generaldirektøren for IAEA efter planen skal aflevere endnu en rapport i midten af februar 2004. Den har ingen specifikke supplerende oplysninger om yderligere nukleare aktiviteter på iransk område. Kommissionen er bekendt med oplysninger vedrørende visse lande, der menes at have samarbejdet med Iran om dets nuklearprogram. Den er på indeværende tidspunkt endnu ikke i stand til at kommentere dette spørgsmål nærmere, men afventer resultaterne af yderligere IAEA-undersøgelser.